《蝉鸣一篇五章》
唐代·宋华

蝉其鸣矣，于彼疏桐。庇影容迹，何所不容。嘒嘒其长，

永托于风。未见君子，我心忡忡。既见君子，乐且有融。

彼蝉鸣矣，于林之表。含风饮露，以乐吾道。有怀载迁，

伊谁云保。未见君子，我心悄悄。既见君子，披豁予抱。

蝉鸣蝉鸣，幽畅乎而。肃肃尔庭，远近凉飔.言赴高柳，

丛篁间之。思而不见，如渴如饥。亦既觏止，我心则夷。

蝉鸣伊何，时运未与。匪叹秋徂，怨斯路阻。愿言莫从，

郁悒谁语。君子至止，慰我延伫。何斯违斯，倏尔遐举。

岁之秋深，蝉其夕吟。披衣轩除，萧萧风林。我友来斯，

言告离衿。何以叙怀，临水鸣琴。何以赠言，委顺浮沉。

作者简介：生卒年不详。邢州南和(今河北南和)人。名相宋璟之子。历任濮阳令、尉氏令。在濮阳时，萧颖士往访，华赋诗言志以赠别。后坐罪流贬，不知所终。事迹散见《新唐书·宰相世系表五上》、《新唐书·宋璟传》。《全唐诗》存诗5首。